Salvamontiştii din Sibiu intervin, miercuri după-amiază, pentru a recupera cinci turişti care au rămas blocaţi cu telecabina în zona Bâlea Lac. Turiştii urmează să fie coborâţi cu ajutorul sistemelor de salvare de către personalul operativ al telecabinei, după care vor fi preluaţi de salvamontişti, potrivit news.ro.
Reprezentanţii Salvamont Sibiu au anunţat că au fost solicitaţi să intervină pentru preluarea a cinci turişti care au rămas blocaţi în telecabina de la Bâlea Lac.
"Din primele informaţii telecabina s-a oprit la pilonul 2 deasupra Cascadei de pe valea Bâlii. Salvamontiştii vor prelua cei 5 turişti după ce aceştia vor fi lansaţi cu ajutorul sistemelor de salvare de către personalul operativ al telecabinei. Momentan persoanele blocate nu au nevoie de îngrijiri medicale", au transmis salvamontiştii.
Salvamontiştii îi vor însoţi pe turişti până la Bâlea Cascadă, unde aceştia şi-au lăsat maşinile.